Teleselskabet 3 afpresses: It-kriminelle har tappet CPR på tusindvis af kunder

Teleselskabet 3 bliver pt. afpresset af kriminelle, der kræver et større millionbeløb for ikke at udlevere oplysninger om en del af 3’s kundebase. 3 har overdraget sagen til politiet, der nu efterforsker sagen.

Natten til fredag blev teleselskabet 3 kontaktet af en eller flere kriminelle, der i en mail hævder at være i besiddelse af kundeoplysninger om en lille del af 3’s kundebase. Det oplyser selskabet i en pressemeddelelse.

Den eller de kriminelle kræver et større millionbeløb for ikke at offentliggøre oplysningerne.

'Efter at have været i dialog med politiet er det vurderingen, at truslen om afpresning er reel, og at gerningsmændene faktisk er kommet ulovligt i besiddelse af oplysninger om ca. 3.600 kundenumre i 3’s kundebase. Oplysninger, der p.t. vurderes til at være navn, adresse og cpr-nummer, men ikke bankoplysninger eller pinkoder. Oplysningerne er ikke af ny dato, men mindst 9 måneder gamle,' skriver selskabet.

»Det er første gang i virksomhedens historie, at vi er udsat for denne type af kriminel adfærd. Jeg vil gerne slå fast, at vi hos 3 naturligvis ikke medvirker til at forhandle med kriminelle. Vi har derfor overdraget sagen til politiet, som straks er gået i gang med efterforskningen, og vi er trygge ved, at man her kommer til bunds i en både alvorlig og meget ubehagelig sag for vores kunder og for 3,« siger Sidsel Rosendal Olsen, der er kundedirektør hos 3.

Version2 har tidligere beskrevet, at kunder hos 3 får logget deres position over 30 gange i døgnet. Men for nærværende melder selskabet altså ikke noget om, at disse data er med i lækket.

Læs også: Teleselskabet 3 logger konstant én million kunders færden

Ifølge 3 ved selskabet på nuværende tidspunkt ikke, hvordan den eller de kriminelle er kommet i besiddelse af oplysningerne:

»Vi håndterer mange data og personfølsomme oplysninger hver dag, så sikkerhed er højeste prioritet for os. Vi kan ikke på nuværende tidspunkt sige noget om, hvordan oplysningerne er faldet i forkerte hænder, og indtil vi har sikker viden i det spørgsmål, vil vi ikke bidrage til spekulation. Vi afventer resultatet af politiets efterforskning,« siger Sidsel Rosendal Olsen.

3 har i dag ca. 1,2 mio. kunder, og på nuværende tidspunkt er det derfor vurderingen, at det er en mindre del af kundebasen, der er ramt.

»Jeg er ked af det på kundernes vegne, og vil naturligvis beklage det, der er sket. Hvor det har været muligt, har vi selvfølgelig allerede skrevet til de kunder, som er berørt af sagen. Men det er vigtigt for os, at alle vores kunder har så megen viden og information om sagen som muligt, og derfor vælger vi at gå ud og fortælle om det, selvom vi lige nu står midt i en trussel om afpresning,« siger Sidsel Rosendal Olsen.